钦定古今图书集成/明伦汇编/氏族典/第425卷 > 《廖用贤尚友录》 > 满桂
## 钦定古今图书集成/明伦汇编/氏族典/第425卷 > 《廖用贤尚友录》 > 满桂

按《明外史满桂传》：“桂，蒙古人。幼入中国，家宣府。稍长，
勇敢便骑射。及壮，为总旗。后屡迁潮河川守备，历石
塘路游击，喜峰口参将。天启二年，孙承宗行边，桂入
谒承宗，与语兵事，大奇之。及出镇山海，即擢副总兵，
领中军事。明年，承宗修复宁远，问谁可守者，桂慨然
请行，与袁崇焕协心经度，远近莫不归附。承宗暴其”
功。擢都督佥事，加衔总兵。六年擢都督同知，实授总
兵官，再进左都督。以锦州却敌功，加太子太师。庄烈
帝嗣位，言官劾王之臣，多及桂。之臣罢，桂亦召还府，
崇祯元年七月也。适大同总兵渠家祯失事，以桂代
之。明年正月，大兵入近畿，桂入卫，营安定门外。及祖
大寿军东溃，事益急。帝拜桂武经略，尽统入卫诸军
出师。桂言“敌劲我寡，未可轻战。”中使趣之急，不得已，
督黑云龙、麻登云、孙祖寿诸大将以战。诸军不能支，
大败，桂战殁。

廖用贤《尚友录》。